Η σύζυγος του Καντάφι και τρία παιδιά του μετέβησαν στην Αλγερία
αλλά οι αντάρτες στην Τρίπολη λένε πως θα ζητήσουν την έκδοσή τους στην Λιβύη
Η σύζυγος του Μοαμάρ Καντάφι και τρία από τα παιδιά του μετέβησαν στην Αλγερία το πρωί της Δευτέρας και λίγο αργότερα ηγέτες των ανταρτών στην Τρίπολη δήλωσαν ότι θα ζητήσουν από τις Αλγερινές αρχές να τους εκδώσουν στην Λιβύη. Το υπουργείο Εξωτερικών της Αλγερίας ανακοίνωσε ότι η σύζυγος του Μοαμάρ Καντάφι, Σαφίγια, η κόρη του Αΐσα και δύο γιοί του, ο Μοχάμεντ και ο Χάνιμπαλ, πέρασαν τα σύνορα της Λιβύης και μπήκαν στην Αλγερία οδικώς. Κατά την ίδια ανακοίνωση και οι σύζυγοι των παιδιών του Μοαμάρ Καντάφι μαζί με τα δικά τους παιδιά έφθασαν στην Αλγερία. Αξιωματούχοι στο Αλγέρι λένε πως ενημέρωσαν σχετικά τον Γενικό Γραμματέα του Οργανισμού Ηνωμένων Εθνών και το ανταρτικό Μεταβατικό Εθνικό Συμβούλιο της Λιβύης. Οι Λίβυοι αντάρτες είχαν προηγουμένως επικρίνει την Αλγερία επειδή ήταν η μόνη γειτονική χώρα στη βόρειο Αφρική που δεν είχε αναγνωρίσει το κίνημά τους και που, όπως κατήγγειλαν, υποστήριζε τον Καντάφι παρέχοντάς του μισθοφόρους στην προσπάθειά του να καταστείλει την εξέγερση. Η Αλγερία έχει απορρίψει την κατηγορία αυτή. Τα ίχνη του Μοαμάρ Καντάφι και των άλλων γιών του εξακολουθούν να αγνοούνται. Αξιωματούχοι του ανταρτικού κινήματος δήλωσαν την Δευτέρα ότι ένας από τους γιούς του κ. Καντάφι, ο Καμίς, μπορεί να σκοτώθηκε το Σάββατο σε συγκρούσεις που σημειώθηκαν νότια της Τρίπολης. Ο θάνατός του έχει ανακοινωθεί πολλές φορές από τότε που ξεκίνησαν οι εχθροπραξίες αλλά ουδέποτε επιβεβαιώθηκε. Οι γιοί του Μοαμάρ Καντάφι έπαιζαν σημαντικό ρόλο στην στρατιωτική και οικονομική ζωή της Λιβύης. Εν τω μεταξύ, οι δυνάμεις της αντιπολίτευσης συνεχίζουν τις έρευνες για τον εντοπισμό του έκπτωτου ηγέτη. Ανεπιβεβαίωτες πληροφορίες αναφέρουν ότι εξακολουθεί να βρίσκεται σε περιοχή που ελέγχεται από κυβερνητικές δυνάμεις νότια της Τρίπολης, αλλά όμως δεν έχει θεαθεί πουθενά από την περασμένη εβδομάδα που οι αντάρτες κατέλαβαν την πρωτεύουσα. Ο Λευκός Οίκος λέει πως δεν έχει καμιά ένδειξη ότι ο Μοαμάρ Καντάφι έχει φύγει από την Λιβύη.